[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.10.2009

COM(2009) 544 окончателен

СЪОБЩЕНИЕ ОТ КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

Програма за действие за намаляване на административните тежести в ЕС Планове за намаляване по сектори и действия за 2009 г.

СЪДЪРЖАНИЕ

1. Увод 3

2. Резултати от базовото измерване на равнище ЕС и преглед на плановете за намаление по сектори 3

3. Постигане на целта за намаляване за законодателството на ЕС 7

3.1. Резултати до момента — приети мерки 9

3.2. Постигнатото до момента — предложени мерки 11

3.3. Очаквани резултати — мерки в процес на подготовка 13

4. Постигнат напредък на национално равнище 13

5. Препоръки относно обхвата на програмата за действие 14

6. Заключение 15

Програма за действие за намаляване на административните тежести в ЕС Планове за намаляване по сектори и действия за 2009 г.

1. Увод

През януари 2007 г. Комисията предложи амбициозна програма за действие[1] за намаляване на ненужния административен товар за предприятията в ЕС. Европейският съвет одобри програмата през март 2007 г.[2] и постигна съгласие, че административните тежести, произтичащи от законодателството на ЕС, в това число от националните мерки за въвеждане или транспониране на това законодателство, следва да бъдат намалени с 25 % през 2012 г. Европейският съвет също така покани държавите-членки да „определят сравними по амбициозност национални цели“.

Програмата за действие е съществена част от програмата на Комисията за по-добро регулиране — намеса там, където е необходимо, пълноценно ангажиране на заинтересованите страни и свеждане на административната тежест за държавните органи, предприятията и гражданите до минимума, необходим за постигане на обществените цели. Тя е трайно залегнала в стратегията на Комисията за насърчаване на конкурентоспособността, растежа и заетостта[3]. Намаляването на регулаторните разходи, наложени на предприятията, също е в съответствие със Законодателния акт за малките предприятия в Европа (Small Business Act ) и залегналия в него принцип „мисли първо за малките“. Намаляването на ненужните административните тежести стана още по-важно с настъпването на икономическата криза, тъй като малките и средните предприятия имат особена нужда от незабавно подпомагане. Освен това програмата е разумно допълнение към прякото бюджетно подпомагане в момент на значително намаляване на възможностите на Европейския съюз и на държавите-членки за оказване на финансова подкрепа. Поради всички тези причини намаляването на административните тежести беше посочено като една от възловите сфери на действие на Европейския план за икономическо възстановяване.

В началото на 2009 г. Комисията пое ангажимент да представи планове за намаление по сектори, обхващащи 13 приоритетни области, да подготви допълнителни мерки за намаляване на административните тежести преди края на мандата си[4] и да направи всичко по възможностите си, за да постигне целта от 25 % през 2012 г. И двата аспекта са обхванати в настоящото съобщение, в което се предоставя преглед на постигнатото до момента, извлечените поуки и бъдещите стъпки.

2. Резултати от базовото измерване на равнище ЕС и преглед на плановете за намаление по сектори

След като получи одобрението на Европейския съвет и подкрепата на Европейския парламент, Комисията започна оценка на административните тежести[5], които предприятията понасят, изпълнявайки европейските законови задължения да предоставят информация относно своите продукти или дейности както на обществените органи, така и на частни страни[6]. Това базово измерване на равнище ЕС обхваща тежестите, произтичащи от законодателството на ЕС и от националните мерки по прилагането или транспонирането на това законодателство . При него се използва „моделът на ЕС на стандартните разходи“, който се възползва от специфичния опит на държавите-членки. Качествените и количествените резултати от това измерване бяха от голяма полза за определянето на приоритетите относно намаляването и за изготвянето на предложения в тази връзка.

Базовото измерване на равнище ЕС беше финализирано за 72-та акта, обхванати от програмата за действие и 13-те ѝ приоритетни области[7]. Общата административна тежест, наложена с тези актове в началото на мандата (2005 г.), се оценява на около 123,8 млрд. EUR[8].

При измерването бяха идентифицирани общо 486 задължения за информиране[9] на равнище ЕС и повече от 10 000 национални задължения, с които се транспонират или прилагат тези задължения на ниво ЕС. Повече от 700 задължения надхвърлят законовите изисквания на ЕС. При оценката на тежестта за предприятията, свързана със спазването на всяко едно задължение за информиране, беше взет под внимание фактът, че в много случаи предприятията изпълняват изискванията, дори без да е налице законово задължение за това (обичайни разходи за осъществяването на бизнеса, „Business As Usual“).

В таблица 1 са представени приблизителните административни тежести за всяка приоритетна област, както и данните относно намаляването по сектори. Последното е равно сумата от потенциала за намаляване на някои приети, на някои предложени мерки, както и, в някои случаи, на тези в процес на подготовка. Те са ясен показател за състоянието на усилията за намаляване и показват, че някои сектори значително са надминали целта от 25 %. Представените в приложение В планове за намаляване по сектори конкретно показват защо програмата е важна, кого подпомага и по какъв начин.

Основните констатации на базовото измерване на равнище ЕС и съпътстващите го проучвания, проведени за Комисията, са следните:[10]

- Много голяма част от административните тежести произтичат от ограничен брой задължения за информиране в две области на политиките (областите „Данъчно облагане“ и „Дружествено право“ представляват повече от 80 % от общата сума на измерените административни тежести — логично следствие от достигнатото ниво на европейска хармонизация в тези области и от големия брой дружества, обект на законодателството в тези области[11]; десетте най-важни задължения за информиране общо представляват повече от 77 % от общата тежест с произход от ЕС). Това потвърждава целесъобразността на решението за концентриране на усилията за измерване и намаляване върху ограничен брой актове във възлови приоритетни области.

Таблица 1 — Тежест и намаляване (обхваща 72 законодателни акта)

Приоритетна област | Административна тежест (в EUR) | Данни относно намаляването по сектори (в EUR) | Намаляване като % от тежестта |

Селско стопанство/субсидии за селското стопанство[12] | 5 289 700 000 | -1 891 400 000 | -36 % |

Годишни счетоводни отчети/дружествено право | 14 589 100 000 | -8 274 500 000 | -57 % |

Политика на сближаване | 929 100 000 | -222 600 000 | -24 % |

Околна среда | 1 180 600 000 | -242 100 000 | -21 % |

Финансови услуги | 939 600 000 | -141 600 000 | -15 % |

Рибарство | 73 900 000 | -33 400 000 | -45 % |

Безопасност на храните | 4 073 300 000 | -1 281 800 000 | -31 % |

Фармацевтично законодателство | 943 500 000 | -154 600 000 | -16 % |

Обществени поръчки | 216 300 000 | -60 100 000 | -28 % |

Статистика | 779 500 000 | -328 100 000 | -42 % |

Данъчно облагане/митници | 87 005 300 000 | -26 334 200 000 | -30 % |

Транспорт | 3 861 700 000 | -748 200 000 | -19 % |

Работна среда/трудови отношения | 3 879 200 000 | -659 600 000 | -17 % |

Общо | 123 760 800 000 | -40 372 200 000 | -33 % |

- Задълженията за информиране като цяло налагат пропорционално по-голяма тежест върху малките и средните предприятия . Поради размера си, често МСП не разполагат с достъп до най-модерните и ефективни информационни и комуникационни технологии. Те също така не разполагат с персонал със специализирани познания по всички регулаторни въпроси, което ги принуждава да разчитат в по-голяма степен на понякога скъпоструващи услуги. Поради това следва да бъде поставен специален акцент върху намаляването на тежестта върху МСП. Принципът „мисли първо за малките“ трябва да бъде системно прилаган при изготвянето на задължения за информиране.

- Степента, в която предприятията считат дадено задължение за информиране за дразнещо (факторът раздразнение), често пъти не е свързана с наложените административни тежести [13]. Това оправдава решението за включване на актове, които създават по-скоро раздразнение, отколкото тежест. Ключова предпоставка за дългосрочното ангажиране на заинтересованите страни е да се обърне внимание на техните възприятия по въпроса.

- Според изчисленията, 32 % административните тежести с произход от ЕС са в резултат на решението на някои държави-членки да надхвърлят рамките на изискванията на законодателството на ЕС („gold-plating“ — възлагане на допълнителни задължения на национално ниво) и неефективните административни процедури в тези държави. Тази констатация до голяма степен потвърждава предишни оценки за произхода на административните тежести[14] и по тази причина беше възможно тяхното намаляване без да бъдат излагани на риск целите на законодателството, като това следва да остане изискване до края на програмата. Значителните разлики в тежестите, наложени от национални мерки за прилагане на законодателството на ЕС, показват, че обмяната на най-добри практики до голяма степен би намалила нивото на административните тежести в много държави-членки.

3. Постигане на целта за намаляване за законодателството на ЕС

Макар че намаляването на административните тежести не започна през 2005 г.[15], именно по време на мандата на настоящата Комисия бяха направени важни стъпки за постигане на определената през март 2007 г. цел на ЕС от 25 %. Комисията вече установи възможни намалявания на тежести, които значително надхвърлят тази цел. Мерките за намаляване, въведени или предложени от Комисията и вече приети, биха могли да доведат до намаляване със 7,6 млрд. EUR. Предложените от Комисията мерки, които все още не са приети, биха могли да добавят още 30,7 млрд. EUR към тази сума. Подготвителната работа за по-нататъшно намаляване би могла да доведе до представянето на 31 допълнителни мерки, водещи до намаляване с още най-малко 2,1 млрд. EUR. Като цяло това би могло да представлява намаляване с 40,4 млрд. EUR от общо 123,8 млрд. EUR, т.е. — 33 % от общите изчислени тежести с произход от ЕС.

За да бъде ясно посочено какво е постигнато до момента, Комисията прави разграничение между мерки за намаляване, които са приети (т.е. приемане на законови актове от Европейския парламент и от Съвета или приемане на изпълнителни актове от Комисията); мерки, които са предложени (т.е. законодателни предложения, които все още не са приети от Европейския парламент и от Съвета); и мерки, които са в процес на подготовка [16].

Някои мерки за намаляване са адресирани единствено на ниво ЕС, докато за други се изискват съвместни действия на ЕС и държавите-членки. В случаите, в които мярката за намаляване е предимно адресирана към държавите-членки, ролята на Комисията е да оказва съдействие при свързаните с мярката промени.

Таблица 2 — Състояние на изпълнението/ Планове за намаляване по сектори (обхваща 72 законодателни акта)

Приоритетна област | Приети мерки | Предложени мерки | Мерки в процес на подготовка |

Годишни счетоводни отчети/дружествено право | 5 | -1 362 900 000 | -9 % | 2 | -6 911 600 000 | -47 % | 2 | 0 | 0 % |

Политика на сближаване | 4 | -117 600 000 | -13 % | 1 | -50 000 000 | -5 % | 1 | -55 000 000 | -6 % |

Околна среда | 1 | -3 600 000 | -0.3 % | 5 | -238 500 000 | -20 % | 4 | 0 | 0 % |

Финансови услуги | 5 | -142 500 000 | -15 % | 1 | 900 000 | 0.1 % | 1 | 0 | 0 % |

Рибарство | 1 | -19 000 000 | -26 % | 2 | -14 400 000 | -19 % | 0 | 0 | 0 % |

Безопасност на храните | 5 | -24 600 000 | -0.6 % | 1 | 103 800 000 | 3 % | 2 | -1 361 000 000 | -33 % |

Фармацевтично законодателство | 2 | -40 100 000 | -4 % | 1 | -61 000 000 | -6 % | 2 | -53 500 000 | -6 % |

Обществени поръчки | 1 | -12 500 000 | -6 % | 0 | 0 | 0 % | 2 | -47 600 000 | -22 % |

Статистика | 7 | -328 100 000 | -42 % | 0 | 0 | 0 % | 6 | 0 | 0 % |

Данъчно облагане/митници | 4 | -3 133 100 000 | -4 % | 2 | -23 201 100 000 | -27 % | 3 | 0 | 0 % |

Транспорт | 4 | -403 800 000 | -10 % | 3 | -344 400 000 | -9 % | 1 | 0 | 0 % |

Работна среда[17] | 2 | -92 600 000 | -2 % | 0 | 0 | 0 % | 6 | -567 000 000 | -15 % |

ОБЩО | 48 | -7 571 800 000 | -6 % | 18 | -30 716 300 000 | -25 % | 31 | -2 084 100 000 | -2 % |

3.1. Резултати до момента — приети мерки

От началото на мандата бяха предприети важни стъпки за намаляване на тежестите във всички приоритетни области. Парламентът и Съветът до момента са приели 33 законодателни предложения, представени от Комисията, от които се очаква намаляване на тежестите с 5,7 млрд. EUR. Успоредно с това Комисията въведе 15 мерки (напр. изпълнителни актове, насоки и инструменти на информационните технологии), които биха могли да доведат до намаляване с 1,9 млрд. EUR. Някои от тези мерки бяха представени като част от пакетите за 2007 и 2008 г., в които се съдържат технически мерки, имащи за цел да създадат незабавни значителни ползи или да намалят раздразнението (т. нар. „ускорени действия“). Комисията изразява съжаление за бавния темп на приемане на някои от тези мерки[18] от Европейския парламент и Съвета.

Мерки за намаляване с незабавен ефект За целите на статистиката на търговията в Общността (Интрастат) предприятията трябва да докладват за осъществявания от тях внос и износ на стоки в Европейския съюз. Счита се, че след вдигането на прага, под който предприятията не са длъжни да докладват, броят на докладващите предприятия е намалял наполовина от 2004 г. насам (от 720 000 до около 350 000). Ползите от тази стъпка са предимно за МСП. |

Беше отделено специално внимание на областите, създаващи голяма част от административните тежести, като например законодателството във връзка с ДДС и дружественото право. Специален акцент беше поставен върху това предприятията да могат да се възползват максимално от потенциала за икономии на новите технологии и електронните административни услуги и да бъде облекчена тежестта върху МПС. Примерите за вече приети мерки включват:

- Бяха опростени формалностите за земеделските стопани , възползващи се от „Схемата за единно плащане“ и други схеми за подпомагане, като например плащания за енергийни култури и твърда пшеница. В миналото, за да могат да кандидатстват за подпомагане, земеделските стопани трябваше да оставят част от земята си неизползвана („под угар“). С отмяната на това изискване земеделските стопани вече не са длъжни да докладват за земите, които искат да оставят под угар, и да удостоверяват, че тяхната площ съответства на процента, определен в законодателството на ЕС. Това касае над 12 млн. заявления годишно.

- Благодарение на по-добрите „Указания относно оценката на риска “[19] и европейската кампания на Европейската агенция за безопасност и здраве при работа все повече дружества, особено по-малки такива, би следвало да са в състояние да извършват изискваните от закона оценки на риска по-лесно и по-бързо, с икономии, изчислени на 92,5 млн. EUR годишно в ЕС.

- С Модернизирания митнически кодекс[20] ще се въведе изцяло електронна среда за митниците и ще се рационализират митническите процедури. Предвид разходите за подаването на повече от 170 милиона митнически декларации годишно, потенциалът за намаляване е огромен (приблизително 2,4 млрд. EUR годишно).

Намаляване на административните тежести: един динамичен процес Тахографите се използват за записване на периодите на управление и почивка на водачите на камиони. Докато аналоговите тахографи налагат множество операции, извършвани ръчно, цифровите тахографи намаляват средно необходимото време за записване на информацията. ЕС взе решение, че използването на цифрови тахографи следва да бъде въведено като правило за транспортните предприятия (Регламент № 561/2006). Този преход намалява административните тежести средно с 37 EUR годишно на водач. Като се има предвид, че 74 % от водачите все още използват аналогови тахографи, мярката ще доведе в крайна сметка до икономии от 286 млн. EUR годишно. Този регламент обаче непредвидено доведе до някои разминавания по отношение на периодите на управление и почивка за непрофесионалните водачи, като създаде повече тежести за занаятчиите, в сравнение със земеделските стопани. През юли 2009 г. Комисията представи проект на изпълнителна мярка, съдържащ 12 конкретни начина за опростяване на използването на цифрови тахографи. Отделеното от всеки водач време следва да бъде намалено средно с 10 %. Тъй като това засяга 6 млн. водачи, а средният разход за един работен ден е 147 EUR, икономиите биха могли да достигнат 234 EUR млн. годишно. И накрая, като част от планираното преразглеждане на Регламент № 3821/1985 Комисията ще отстрани споменатите по-горе разминавания и ще позволи освобождаването на занаятчиите и земеделските стопани от правилата на ЕС за периодите на управление и почивка за разстояние от 100 км., а след това ще ги освободи и от задължението да използват тахограф за разстояния до 100 км. Това би следвало да доведе до значително намаляване на административните тежести както за земеделските стопани, така и за занаятчиите като непрофесионални водачи, като в същото време ще продължи да осигурява изцяло високо ниво на социална закрила за водачите и безопасност по пътищата. |

Струва си да се отбележи също така, че „новата законодателна рамка за търговията с продукти“, която влиза в сила през 2010 г., ще намали разходите, произтичащи от националното законодателство[21]. Тази нова рамка предвижда по-специално разширяването на принципа на взаимно признаване, за да бъдат включени сектори, които попадат под нехармонизирания подход. Това ще представлява значително намаляване на тежестите за предприятията.

3.2. Постигнатото до момента — предложени мерки

В допълнение към вече приетите мерки, Комисията изготви проект за 18 мерки, които все още не са приети. Потенциалът за намаляване, който притежават тези предложени мерки, се оценява на 30,7 млрд. EUR[22].

Бяха направени специални усилия по отношение на законодателството, обхванато от програмата за действие. Две от вече представените през 2009 г. предложения са особено важни: те се отнасят до правилата за фактуриране, определени със законодателството във връзка с ДДС (вж. карето относно електронното фактуриране), и обхвата на счетоводните директиви на ЕС (освобождаване на микропредприятията от счетоводните правила на ЕС).

Предложените от Комисията преди 2009 г. допълнителни хоризонтални и секторни мерки, които все още не са приети от законодателния орган на ЕС, включват нови правила, които значително биха улеснили докладването във връзка с фармакологичната бдителност[23]. Фармацевтичните дружества ще трябва да представят единствено опростен вариант на „основната документация на системата за фармакологична бдителност“ в подкрепа на разрешението за пускане на пазара, при условие, че поддържат в наличност подробна документация. Докладването на нежеланите реакции би било опростено, което би довело до по-малко и по-значими периодични актуализирани доклади за безопасност (PSUR), изготвяни от дружествата титуляри на разрешения за пускане на пазара. Изразходваните в момента финансови ресурси за задължения за докладване биха могли да бъдат по-добре оползотворени за анализ на данните относно измеримите ефекти от лекарствата за получаване на по-безопасни лекарствени продукти.

В Третия стратегически преглед на инициативата за по-добро регулиране от 28 януари 2009 г. Комисията пое ангажимент да представи преди края на мандата си допълнителни мерки за намаляване на административните тежести . Оттогава насам Комисията предложи или въведе 7 мерки за намаляване, а още 7 следва да бъдат предложени преди края на годината[24].

Предложения с много голям потенциал През януари 2009 г. Комисията предложи да бъде насърчено електронно фактуриране, т.е. да бъдат премахнати пречките пред системите за електронно фактуриране на дружествата. Съществуващите в момента в Директивата за ДДС правила относно фактурите позволяват на държавите-членки да налагат допълнителни изисквания по отношение на фактурите, за да ги направят съвместими с ДДС. Тези допълнителни изисквания, както и отсъствието на хармонизация между държавите-членки по този въпрос пречат на предприятията да се възползват пълноценно от намаляващи разходите бизнес практики, като например електронното фактуриране. Предвид това, че в Европа се издават 17 млрд. ДДС фактури годишно, преминаването към изцяло електронна система на фактуриране би спестило значително количество време и пари на повече от 22 млн. дружества, подлежащи на облагане с данъци. Максималният средносрочен потенциал за намаляване се оценява на 18,4 млрд. EUR, ако всички дружества изпращат своите фактури по електронен път. До момента това е най-голямото намаляване, предложено от Комисията. По тази причина е жизненоважно Съветът бързо да вземе решение за еднакво третиране на хартиените и електронните фактури. |

Комисията също така предложи значително опростяване на процедурите за даване на разрешения за биоциди, с намаляване на административната тежест, изчислено на 140 млн. EUR годишно[25]. Със завършването на пилотната фаза на общоевропейския проект за електронно възлагане на обществени поръчки „PEPPOL“ (Pan European Public Procurement Online) ще бъде направена важна стъпка към възможността всяко дружество да комуникира по електронен път с която и да е правителствена институция е Европа през целия процес на възлагане на поръчки.

Освен това Комисията проучва възможността преди края на годината да представи предложение въз основа на „Наградата на ЕС за най-добра идея за намаляване на административните формалности“ от месец май 2009 г.[26], която препоръчва занаятчиите да бъдат освободени от задължението да използват тахограф, когато предоставят услуги в рамките на разумно разстояние[27].

Бяха прокарвани обаче и мерки за намаляване, попадащи извън обхвата на програмата за действие. С предложението, отнасящо се до Директивата за проспектите[28] например би се премахнала двойната задача, наложена на емитентите на листвани ценни книжа. По същия начин, някои нови правила във фармацевтичния сектор също биха премахнали ненужни задължения по отношение на веществата, използвани за разредители или за „транспортиране“ на лекарства (помощните вещества), и биха разширили употребата на „автоматичното взаимно признаване“ в областта на разрешенията за пускане на пазара.

3.3. Очаквани резултати — мерки в процес на подготовка

Подготовката за допълнителни мерки за намаляване е в ход в почти всички приоритетни области. Тези мерки са съсредоточени по-специално върху премахването на дразнителите, за да се гарантира, че намаляването на тежестта е осезаемо за предприятията. В графика на подготвителната работа е взет под внимание фактът, че мерките трябва да бъдат приети преди 2012 г.[29].

Резултатът би могъл да включва 31 допълнителни мерки засягащи, inter alia , следните области:

- по-нататъшно адаптиране на правилата на ЕС за счетоводство и одит към нуждите на МСП и свързаните с тях субекти, например чрез евентуално опростяване на правилата за оформяне на счетоводния баланс и отчета за приходите и разходите, както и чрез намаляване на изискванията за информация и оповестяване относно бележките към отчетите.

- намаляване на административната тежест за фармацевтичните дружества, произвеждащи ветеринарни лекарствени продукти, чрез рационализиране на процедурата за подаване на заявление за пускане на пазара, улесняване на докладването на изменения в условията на разрешенията за пускане на пазара и чрез модернизиране на изискванията, свързани с фармакологичната бдителност.

- Улесняване на признаването на „редовна шипингова услуга“ за предприятия, транспортиращи стоки между две пристанища, намиращи се на митническата територия на общността (използването на нова европейска база данни значително ще облекчи по-специално процедурата по първоначална регистрация и последващото въвеждането в експлоатация на плавателни съдове ).

4. Постигнат напредък на национално равнище

Всички държави-членки последваха поканата на Европейския съвет (март 2007 г.) да определят амбициозни национални цели за намаляване с оглед премахването на ненужните административни тежести. Освен това по-доброто регулиране е част от програмите за икономическо възстановяване в много държави-членки. Това доказва сериозната ангажираност на всички държави-членки на ЕС с целта за осигуряване на по-спокойна бизнес среда, особено за МСП.

Все още има обаче какво да бъде подобрено. Няколко държави-членки, сред които Австрия, Дания, Германия, Нидерландия, Швеция и Обединеното кралство[30] несъмнено са първенци в намаляването на административната тежест. Но дори тези държави-членки не са равностойни що се отнася до конкретни постижения за намаляването на административната тежест до момента.

По тази причина е важно да бъдат подкрепяни усилията на държавите-членки, тъй като в много случаи предприятията ще почувстват ползите от действията на ЕС в своята ежедневна дейност само ако националните органи използват изцяло новите възможности да освободят дружествата от задължението за представяне на някои видове информация, ако се въздържат от възлагане на допълнителни задължения и намалят административните тежести, изцяло произтичащи от национални правила. Комисията е готова да сподели своя опит с държавите-членки и да им помогне да разработят методологии и да идентифицират възможни мерки за намаляване. Предвид цялостната важност на по-доброто регулиране, Комисията ще продължи тясно да си сътрудничи с държавите-членки и да проследява техните постижения в контекста на Лисабонската стратегия за етапа след 2010 г.[31].

5. Препоръки относно обхвата на програмата за действие

Макар че настоящото съобщение показва, че е постигнато много, Комисията счита, че все още има какво да се направи. През януари 2009 г. тя вече разшири с 30 акта първоначалния списък в програмата, съдържащ 42 акта.

Тя също така внимателно разгледа допълнителните предложения, направени от държавите-членки и заинтересованите страни както посредством групата на високо равнище от независими заинтересовани страни, така и чрез онлайн допитването на Комисията[32], и доразгледа резултатите от представения през януари 2009 г. преглед на достиженията на правото на Общността[33].

В резултат на тези действия Комисията идентифицира 28 акта, при които би могъл да съществува потенциал за допълнително намаляване и които биха могли, всички или някои, да станат част от нови инициативи за намаляване на административните тежести при мандата на следващата Комисия. Това би довело или до увеличаване на обхвата на съществуващите в момента 13 приоритетни области или до добавяне на нови области към програмата за действие — в сферата на гражданското/търговското право, вътрешния пазар на стоки, програмите за финансиране на научноизследователска и развойна дейност и в туризма[34]. Това също така би гарантирало, че административната тежест изцяло се счита за част от програмата за опростяване.

6. Заключение

Комисията положи целенасочени усилия да изпълни своята част от програмата за действие. Постигнатият от Комисията значителен напредък по отношение на целта за намаляване с 25 % е резултат от конструктивното партньорство с Европейския парламент, Съвета, държавите-членки и заинтересованите страни. Комисията също така имаше особена полза от конкретните предложения от страна на групата на високо равнище от независими заинтересовани страни относно административните тежести. Тези предложения, отнасящи се до вече обхванатите от програмата за действие 72 законодателни акта, бяха включени в плановете за намаляване по сектори[35]. Други предложения, получени от заинтересованите страни, също се оказаха безценни. Те бяха използвани като материал за евентуалното разширяване на програмата за действие, за което ще вземе решение следващата Комисия[36].

Групата на високо равнище от независими заинтересовани страни се оказа изключително полезна при проучването на приложимостта на проектомерките за намаляване и при откриването на нови идеи за намаляване на административните тежести. По тази причина председателят на Европейската комисия Барозу обяви, че би искал новата Комисия да удължи мандата на групата (който свършва през август 2010 г.). Обществените допитвания (проведени както онлайн, така и офлайн) също бяха полезни.

Мерките, поставени на обсъждане от Комисията до момента, биха могли да доведат до икономии от 38,3 млрд. EUR годишно за европейските предприятия. Това отговаря на намаляване на административните тежести с 31 %. Превръщането на този напредък в конкретни ползи за предприятията обаче сега ще зависи от решителността на Европейския парламент и на Съвета бързо да приемат мерките, които все още не са приети, и от това как държавите-членки ще решат да въведат свързаните с мерките промени. Освен това държавите-членки би следвало пълноценно да се възползват от възможностите, които законодателството на ЕО вече предлага за освобождаване от задълженията за някои видове предприятия, например МСП, и следва да избягват да надхвърлят вече изискваното съгласно задълженията на ЕС за информиране.

По-доброто регулиране се нуждае от постоянно политическо ръководство и ангажираност. Това е непрекъснат процес и предизвикателството да се гарантира, че резултатите от програмата за намаляване на административните тежести са осезаеми за всички дружества стои пред всички участници в процеса на законотворчество. Става въпрос също така за поддържане на обществената подкрепа за европейската интеграция. Поради това е от възлово значение да се гарантира, че всички нови задължения за информиране и нови административни тежести са сведени до необходимия минимум, като в същото време бъде продължено намаляването на съществуващите административни тежести с оглед постигане на реално отражение във всички съответни сектори.

По тази причина Комисията ще продължи своите усилия в две направления. Първо, извършвайки проактивен преглед на съществуващото законодателство, тя ще гарантира, че ненужните задължения се идентифицират и се предлага тяхното премахване. Второ, Комисията ще гарантира посредством системата си за оценка на въздействието, че въведените с нови политики изисквания са сведени до необходимия минимум[37]. Като цяло Комисията редовно ще проверява дали законодателството е постигнало търсения резултат и дали се възникнали тежести, без това да е търсено от законодателя. С помощта на амбициозни цели, иновативен начин на мислене и нови технологии, Европейският съюз ще извлече ползи от облекчените правила, в същото време запазвайки високи социални, икономически и екологични стандарти.

[1] СОМ (2007) 23, 21 януари 2007 г.

[2] Заключения на председателството на Европейския съвет (7—8 март 2007 г.), стр. 10.

[3] За ефекта от намаляването на административните тежести върху конкурентоспособността вж. Европейска комисия, „Количествена оценка на структурните реформи: моделиране на Лисабонската стратегия“, Европейска икономика — икономически доклад № 282, юни 2007 г.

[4] СОМ (2009) 15, 28 януари 2009 г.

[5] Както е предвидено в COM(2007)23, при базовото измерване се прави разлика между административни разходи и административни тежести.

[6] Понятието „информация“ следва да се тълкува в широк смисъл, т.е. то включва етикетирането, докладването, регистрирането, проследяването и оценяването, необходими за осигуряване на сведенията. В някои случаи информацията трябва да бъде предадена на обществени органи или частни страни. В други тя трябва само да бъде в наличност при проверка или да се предоставя при поискване.

[7] Селско стопанство и субсидии за селското стопанство, годишни счетоводни отчети/дружествено право, политика на сближаване, околна среда, финансови услуги, рибарство, безопасност на храните, фармацевтично законодателство, обществени поръчки, статистика, данъчно облагане/митници, транспорт, работна среда/трудови отношения.

[8] За данни по сектори, вж. Таблица 1. Предоставените в COM(2009)16 данни съответстват на 42-та акта на ЕС, попадащи първоначално в обхвата на програмата за действие. Представените тук данни обхващат също така 30-те акта на ЕС, добавени от Комисията през януари 2009 г. Въпреки че от държавите-членки се очакваше да проведат паралелно измерване на тежестите, произтичащи от изцяло национални правила, само малка част от тях проведоха такова измерване. По тази причина общата сума на административните тежести в ЕС (т.е. произтичащи от всички задължения на международно, общностно и национално ниво) не може да бъде точно определена на настоящия етап. В приложение А са предоставени подробности относно използваните данни и методология.

[9] Правните текстове на ЕС включват различни видове разпоредби, които могат да доведат до задължения за информиране на национално равнище: някои налагат задължения за предприятията (пряко или чрез задължително транспониране от държавите-членки); а други просто откриват възможност за държавите-членки да налагат задължения на предприятията.

[10] За повече подробности, вж. приложение A. Проучванията, проведени от външни изпълнители, можете да намерите на следния адрес: http://ec.europa.eu/enterprise/policies/better-regulation/ab_studies_2009_en.htm.

[11] Съществуването на хармонизирани правила в тези области е крайно необходимо, тъй като непреките данъци биха могли да създадат непосредствена пречка пред свободното движение на стоки и свободното предоставяне на услуги, и защото тези правила са от възлово значение за изграждането на Единния пазар на финансови услуги и продукти. Освен това тези правила се прилагат във всички сектори и налагат чести действия — например, годишният брой на фактурите е много по-висок от годишния брой на процедурите за издаване на разрешение в даден сектор.

[12] За повече подробности относно конкретния подход по отношение на селското стопанство, вж. приложение В.1.

[13] Факторът раздразнение до голяма степен зависи от благосклонния прием на целта на политиката, на възприятията за полезността на информацията за целта на политиката, включването на законови изисквания в бизнес процесите и леснотата на взаимодействие със съответните органи.

[14] COM(2006)691.

[15] Десет от приетите от Парламента и от Съвета мерки за намаляване (възлизащи на 6,8 млрд. EUR) произлизат от законодателно предложение, поставено за обсъждане от предишната Комисия. Настоящата Комисия започна мандата си като прегледа внимателно предложенията, които все още не бяха разгледани. Тя реши да запази тези 10 предложения и ги защити по време на законодателните обсъждания.

[16] За подробности относно мерките за намаляване, представени за всяка приоритетна област, вж. плановете за намаляване по сектори в приложение Г.

[17] За тази приоритетна област цифрата в графа „Мерки в процес на подготовка“ включва също така „Мерки в процес на разглеждане“.

[18] За списък на предложенията, които все още не са приети, вж. приложение Ж.

[19] http://osha.europa.eu/bg/front-page/view.

[20] Регламент (ЕО) № 450/2008 на Европейския парламент и на Съвета от 23 април 2008 г. за създаване на Митнически кодекс на Общността (Модернизиран митнически кодекс).

[21] http://ec.europa.eu/enterprise/newapproach/index_en.htm.

[22] Вж. приложение Ж.

[23] Предложение за директива на Европейския парламент и на Съвета по отношение на фармакологичната бдителност, COM(2008) 665.

[24] За повече подробности, вж. приложение Г. Тези мерки се отнасят по-специално до законодателството в областите околна среда, транспорт, статистика, обществени поръчки и безопасност на храните.

[25] COM (2009) 267 окончателен, 12 юни 2009 г.

[26] http://ec.europa.eu/enterprise/admin-burdens-reduction/competition_en.htm.

[27] За повече подробности, вж. съобщение за пресата IP/09/754 от 13 май 2009 г. Комисията също така осигурява необходимото проследяване, включително връзка с държавите-членки, за двете други идеи, номинирани за наградата (регистрирането на производители на храни, произвеждащи малки количества, и събирането на данни за търговията в ЕС).

[28] Директива 2003/71/EО относно проспекта, който следва да се публикува, когато публично се предлагат ценни книжа или когато се допускат ценни книжа до търгуване.

[29] Вж. приложение В: Секторни планове за намаляване на административните тежести — подробна презентация. Разбира се следващата Комисия ще реши как да се използва тази подготвителна работа.

[30] Вж. приложение Д.

[31] Завършването на националните измервания и приемането на съответните мерки за намаляване в голям брой държави-членки е крайно необходимо за пълноценния преглед на напредъка в Европейския съюз (т.е., какво е било направено във връзка с намаляването на административната тежест с произход от ЕС и от националните правила) и да се гарантира, че предприятията усещат тази разлика в ежедневната си дейност. Комисията би могла да започне да докладва по-подробно за напредъка на национално ниво пред Европейския съвет.

[32] Комисията получи над 800 отговора. Повече подробности можете да намерите на http://ec.europa.eu/enterprise/admin-burdens-reduction/online_consultation_en.htm.

[33] COM(2009)17.

[34] Виж приложение Е.

[35] Вж. раздел 3 приложения Б и В.

[36] Вж. раздел 4 и приложение Е.

[37] Вж. http://ec.europa.eu/governance/impact/index_en.htm